CELEX: 32018D0954
Language: hu
Date: 2018-07-04 00:00:00
Title: A Bizottság (EU) 2018/954 végrehajtási határozata (2018. július 4.) a kiskérődzők pestise Bulgáriában történő terjedésének megakadályozása érdekében hozandó egyes védekezési intézkedések megállapításáról (az értesítés a C(2018) 4374. számú dokumentummal történt) (EGT-vonatkozású szöveg.)

5.7.2018   
            
            
               HU
            
            
               Az Európai Unió Hivatalos Lapja
            
            
               L 168/7
            
         A BIZOTTSÁG (EU) 2018/954 VÉGREHAJTÁSI HATÁROZATA
   (2018. július 4.)
   a kiskérődzők pestise Bulgáriában történő terjedésének megakadályozása érdekében hozandó egyes védekezési intézkedések megállapításáról
   
      
         (az értesítés a C(2018) 4374. számú dokumentummal történt)
      
   
   (Csak a bolgár nyelvű szöveg hiteles)
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a belső piac megvalósításának céljával a Közösségen belüli kereskedelemben alkalmazható állategészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
   tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állategészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
   mivel:
   
               (1)
            
            
               A kiskérődzők pestise a kiskérődzők, nevezetesen a juhok és kecskék súlyos vírusos betegsége, amely elsősorban közvetlen érintkezés útján terjed. A kiskérődzők pestise által okozott morbiditás és mortalitás rendkívül magas lehet, különösen azokon a területeken, ahol a szóban forgó betegség először fordul elő, ráadásul a morbiditás és a mortalitás komoly gazdasági hatást gyakorolhat a mezőgazdasági ágazatra. Ez a betegség emberre nem fertőző. A kiskérődzők pestise számos afrikai, közel-keleti és ázsiai országban endémiás, valamint az állatok egészsége és jóléte szempontjából komoly aggodalomra ad okot.
            
         
               (2)
            
            
               A 92/119/EGK tanácsi irányelv (3) általános intézkedéseket határoz meg egyes állatbetegségek, köztük a kiskérődzők pestise elleni védekezés céljára. Az ilyen intézkedések közé tartoznak azok az ellenőrző intézkedések, amelyeket a kiskérődzők pestise valamely gazdaságban való megjelenésének gyanúja és megállapítása esetén kell végrehajtani. Ezen ellenőrző intézkedések közé tartozik a betegség megjelenésének helyét övező védő- és megfigyelési körzetek kialakítása, valamint az említett betegség terjedésének megfékezését szolgáló más kiegészítő intézkedések.
            
         
               (3)
            
            
               2018. június 23-án Bulgária arról értesítette a Bizottságot és a többi tagállamot, hogy a bulgáriai Jambol megyében található Boljarovo településen kitört a kiskérődzők pestise három, kiskérődzőket tartó gazdaságban, amelyek állatállománya együtt legel.
            
         
               (4)
            
            
               Bulgária meghozta a 92/119/EGK irányelvben előírt ellenőrző intézkedéseket, azaz felszámolta a fertőzött állományokat, valamint az említett irányelv előírásainak megfelelően védő- és megfigyelési körzeteket alakított ki a betegség kitörésének helye körül. Ezenkívül fokozta a megfigyelést az érintett területekkel szomszédos településeken, valamint azokon a településeken, amelyek az Unió és a kiskérődzők pestise által érintett harmadik országok között húzódó határ mentén találhatók.
            
         
               (5)
            
            
               A 92/119/EGK irányelvben előírt ellenőrző intézkedéseken túlmenően kiegészítő védekezési intézkedéseket kell hozni a kiskérődzők pestise terjedésének megakadályozására. Ezért annak megakadályozása érdekében, hogy a kiskérődzők pestise – különösen a kiskérődzőkkel és azok szaporítóanyagával folytatott kereskedelem révén – továbbterjedjen Bulgária más területeire, más tagállamokra és harmadik államokra, a kiskérődzők szállítmányainak feladását és a kiskérődzőkből származó egyes termékek forgalomba hozatalát ellenőrzés alatt kell tartani.
            
         
               (6)
            
            
               A Bizottság elfogadta az (EU) 2018/911 végrehajtási határozatot (4) azzal a céllal, hogy megakadályozható legyen a kiskérődzők pestisének Bulgária más területeire, más tagállamokra és harmadik országokra való átterjedése. Az említett jogi aktus átmeneti védekezési intézkedéseket ír elő, és megtiltja különösen a bulgáriai Jambol megyéből származó kiskérődzők szállítmányainak feladását és az ilyen kiskérődzőkből származó egyes termékek forgalomba hozatalát.
            
         
               (7)
            
            
               Az (EU) 2018/911 végrehajtási határozat elfogadásának napja óta Bulgária arról értesítette a Bizottságot, hogy a szóban forgó tagállam Burgasz megyéjében található, kiskérődzőket tartó egyik gazdaságban is kitört a kiskérődzők pestise.
            
         
               (8)
            
            
               Bulgária arról is tájékoztatta a Bizottságot, hogy a szóban forgó közelmúltbeli madárinfluenza-kitörést követően meghozta a 92/119/EGK irányelvben előírt szükséges intézkedéseket, beleértve a fertőzött gazdaság körüli védő- és megfigyelési körzetek létrehozását az említett tagállamban.
            
         
               (9)
            
            
               Az e határozatban megállapított védekezési intézkedések célja, hogy figyelembe vegyék a Bulgáriában fennálló legújabb epidemiológiai helyzetet és az (EU) 2018/911 végrehajtási határozatban megállapított átmeneti védekezési intézkedések helyébe lépjenek. Az említett határozatot ezért hatályon kívül kell helyezni.
            
         
               (10)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   E határozat védekezési intézkedéseket állapít meg annak érdekében, hogy megakadályozható legyen a kiskérődzők pestisének Unión belüli terjedése.
   A határozat a kiskérődzőkre, az említett állatok spermájára, petesejtjeire és embrióira, valamint az ezekből az állatokból készült egyes árukra vonatkozik.
   2. cikk
   E határozat alkalmazásában:
   a)   „kiskérődzők”: a juh- vagy kecskefélékhez tartozó bármely állat;
   b)   „állati melléktermékek”: az 1069/2009/EK európai parlamenti és tanácsi rendelet (5) 3. cikkének 1. pontjában meghatározott állati melléktermékek;
   c)   „származó termékek”: az 1069/2009/EK rendelet 3. cikkének 2. pontjában meghatározott, állati melléktermékekből származó termékek.
   Ezen túlmenően a 853/2004/EK európai parlamenti és tanácsi rendelet (6) I. mellékletében szereplő fogalommeghatározások is alkalmazandók.
   3. cikk
   Bulgária megtiltja a következő áruknak a mellékletben felsorolt területekről Bulgária más részeibe, más tagállamokba és harmadik országokba történő szállítását:
   
               a)
            
            
               kiskérődzők;
            
         
               b)
            
            
               kiskérődzők spermája, petesejtjei és embriói.
            
         4. cikk
   (1)   Bulgária megtiltja az alábbi áruknak a mellékletben felsorolt területeken kívüli forgalomba hozatalát, amennyiben az ilyen árukat a mellékletben felsorolt területekről származó kiskérődzőkből állítják elő:
   
               a)
            
            
               friss hús;
            
         
               b)
            
            
               az a) pontban említett húsból előállított darált hús és előkészített hús;
            
         
               c)
            
            
               az a) pontban említett húsból előállított, emberi fogyasztásra szánt húskészítmények és kezelt gyomor, hólyag és belek, kivéve azokat, amelyek a 2002/99/EK tanácsi irányelv (7) III. mellékletével összhangban bizonyos állategészségügyi kockázatok megszüntetésére szolgáló kezelésen estek át;
            
         
               d)
            
            
               nyers tej és tejtermékek, kivéve azokat, amelyeket légmentesen zárt tartályban legalább 3,00-os F0 érték mellett kezeltek a 2002/99/EK irányelv III. mellékletében leírtak szerint;
            
         
               e)
            
            
               az a)–d) pontban említett árukat tartalmazó termékek;
            
         
               f)
            
            
               állati melléktermékek.
            
         (2)   Az e cikk (1) bekezdésének f) pontjában meghatározott tilalomtól eltérve az illetékes hatóság engedélyezheti, hogy az állati melléktermékeket hatósági felügyelet mellett az 1069/2009/EK rendelet 4. cikkének (4) bekezdésében megállapított szabályoknak megfelelően valamely, Bulgária területén található, az illetékes hatóság által jóváhagyott üzembe szállítsák származó termékekké való feldolgozás vagy ártalmatlanítás céljából.
   5. cikk
   Az (EU) 2018/911 végrehajtási határozat hatályát veszti.
   6. cikk
   Ezt a határozatot 2018. december 28-ig kell alkalmazni.
   7. cikk
   Ennek a határozatnak a Bolgár Köztársaság a címzettje.
   
      Kelt Brüsszelben, 2018. július 4-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 395., 1989.12.30., 13. o.
   
   
      (2)  HL L 224., 1990.8.18., 29. o.
   
   
      (3)  A Tanács 92/119/EGK irányelve (1992. december 17.) az egyes állatbetegségek elleni védekezésre irányuló általános közösségi intézkedések, valamint a sertések hólyagos betegségére vonatkozó külön intézkedések bevezetéséről (HL L 62., 1993.3.15., 69. o.).
   
      (4)  A Bizottság (EU) 2018/911 végrehajtási határozata (2018. június 25.) a kiskérődzők pestise Bulgáriában történő terjedésének megakadályozása érdekében hozandó átmeneti védekezési intézkedések megállapításáról (HL L 161., 2018.6.26., 67. o.).
   
      (5)  Az Európai Parlament és a Tanács 1069/2009/EK rendelete (2009. október 21.) a nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról és az 1774/2002/EK rendelet hatályon kívül helyezéséről (állati melléktermékekre vonatkozó rendelet) (HL L 300., 2009.11.14., 1. o.).
   
      (6)  Az Európai Parlament és a Tanács 853/2004/EK rendelete (2004. április 29.) az állati eredetű élelmiszerek különleges higiéniai szabályainak megállapításáról (HL L 139., 2004.4.30., 55. o.).
   
      (7)  A Tanács 2002/99/EK irányelve (2002. december 16.) az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állategészségügyi szabályok megállapításáról (HL L 18., 2003.1.23., 11. o.).
   
      MELLÉKLET
      Bulgária következő települései:
      
                  —
               
               
                  Boljarovo és Elhovo települések Jambol megyében.
               
            
                  —
               
               
                  Szredec, Szozopol, Primorszko, Malko Tarnovo és Carevo települések Burgasz megyében.